Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υπογραφή της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων επιβατών (φάκελοι PNR) στο Υπουργείο Εσωτερικής Ασφάλειας των Ηνωμένων Πολιτειών /* COM/2011/0805 τελικό - 2011/0383 (NLE) */





ΑΙΤΙΟΛΟΓΙΚΗ ΕΚΘΕΣΗ Η νομοθεσία των ΗΠΑ εξουσιοδοτεί το Υπουργείο Εσωτερικής Ασφάλειας (Department of Homeland Security - DHS) να ζητεί από κάθε αερομεταφορέα που πραγματοποιεί επιβατικές πτήσεις προς και από τις ΗΠΑ να του παρέχει ηλεκτρονική πρόσβαση στα δεδομένα από φακέλους επιβατών (φάκελοι PNR) πριν από την άφιξη των επιβατών στις ΗΠΑ ή την αναχώρησή τους από τη χώρα. Η εξουσία αυτή των αρχών των ΗΠΑ στηρίζεται στον τίτλο 49 του United States Code, άρθρο 44909c (3) και στους σχετικούς εκτελεστικούς κανονισμούς (τίτλος 19 του Code of federal regulations, άρθρο 122.49b). Η νομοθεσία αυτή στοχεύει στην απόκτηση, με ηλεκτρονικά μέσα, δεδομένων PNR πριν από την άφιξη μιας πτήσης και, συνεπώς, ενισχύει σημαντικά την ικανότητα του DHS να διενεργεί αποτελεσματική και ουσιαστική εκ των προτέρων αξιολόγηση της επικινδυνότητας των επιβατών και να διευκολύνει τα ταξίδια καλή τη πίστει, ενισχύοντας με τον τρόπο αυτό την ασφάλεια των ΗΠΑ. Η συμφωνία θα προάγει επίσης τη διεθνή αστυνομική και δικαστική συνεργασία μέσω της διαβίβασης αναλυτικών πληροφοριών που προκύπτουν από τα δεδομένα PNR από τις ΗΠΑ στις αρμόδιες αρχές των κρατών μελών, καθώς και στην Ευρωπόλ και τη Eurojust στο πλαίσιο των αρμοδιοτήτων εκάστης. Οι φάκελοι PNR συνιστούν αρχείο των ταξιδιωτικών στοιχείων κάθε επιβάτη, το οποίο περιλαμβάνει όλες τις πληροφορίες που απαιτούνται για την επεξεργασία και τον έλεγχο των κρατήσεων από τους αερομεταφορείς. Οι αερομεταφορείς υποχρεούνται να παρέχουν στο DHS πρόσβαση σε ορισμένα δεδομένα PNR τα οποία είναι καταχωρημένα στα αυτοματοποιημένα συστήματα ελέγχου κρατήσεων και αναχωρήσεων του αερομεταφορέα. Η νομοθεσία της ΕΕ στον τομέα της προστασίας των δεδομένων δεν επιτρέπει στους ευρωπαϊκούς και λοιπούς αερομεταφορείς που εκτελούν πτήσεις από την ΕΕ να διαβιβάζουν τα δεδομένα PNR των επιβατών τους σε τρίτες χώρες που δεν διασφαλίζουν επαρκές επίπεδο προστασίας των δεδομένων προσωπικού χαρακτήρα και δεν παρέχουν κατάλληλες διασφαλίσεις. Απαιτείται λύση που θα εξασφαλίζει τη νομική βάση για τη διαβίβαση δεδομένων PNR από την ΕΕ στις ΗΠΑ ως αναγνώριση της αναγκαιότητας και της σημασίας της χρησιμοποίησης των δεδομένων PNR στην καταπολέμηση της τρομοκρατίας και άλλων σοβαρών μορφών διεθνικού εγκλήματος, ενώ παράλληλα θα αποφεύγεται η έλλειψη ασφάλειας δικαίου για τους αερομεταφορείς. Επιπλέον, η λύση αυτή θα πρέπει να τύχει ενιαίας εφαρμογής σε όλη την Ευρωπαϊκή Ένωση ώστε να διασφαλίζεται η ασφάλεια του δικαίου για τους αερομεταφορείς και ο σεβασμός των ατομικών δικαιωμάτων όσον αφορά την προστασία των δεδομένων προσωπικού χαρακτήρα καθώς και την υλική τους ασφάλεια. Η Ευρωπαϊκή Ένωση υπέγραψε το 2007 συμφωνία με τις Ηνωμένες Πολιτείες σχετικά με τη διαβίβαση και την επεξεργασία δεδομένων PNR βάσει σειράς δεσμεύσεων που ανέλαβε το DHS σχετικά με την εφαρμογή του προγράμματός του PNR[1]. Mετά την έναρξη ισχύος της Συνθήκης της Λισαβόνας και εν αναμονή της σύναψης της συμφωνίας, το Συμβούλιο διαβίβασε τη συμφωνία με τις ΗΠΑ του 2007 στο Ευρωπαϊκό Κοινοβούλιο προκειμένου το τελευταίο να εγκρίνει τη σύναψή της. Το Ευρωπαϊκό Κοινοβούλιο εξέδωσε ψήφισμα[2] με το οποίο αναστέλλει την ψηφοφορία για την ζητούμενη συγκατάθεση και ζητά την αναδιαπραγμάτευση της συμφωνίας βάσει ορισμένων κριτηρίων. Εν αναμονή της αναδιαπραγμάτευσης, παραμένει προσωρινά σε ισχύ η συμφωνία του 2007. Στις 21 Σεπτεμβρίου 2010, το Συμβούλιο έλαβε σύσταση από την Επιτροπή για χορήγηση εξουσιοδότησης για την έναρξη διαπραγματεύσεων με σκοπό τη σύναψη συμφωνίας μεταξύ της Ευρωπαϊκής Ένωσης και των ΗΠΑ για τη χρήση και τη διαβίβαση δεδομένων από φακέλους επιβατών (φάκελοι PNR), με στόχο την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος. Στις 11 Νοεμβρίου 2010, το Ευρωπαϊκό Κοινοβούλιο εξέδωσε ψήφισμα σχετικά με τη σύσταση της Επιτροπής προς το Συμβούλιο για τη χορήγηση εξουσιοδότησης με σκοπό την έναρξη των διαπραγματεύσεων. Στις 2 Δεκεμβρίου 2010, το Συμβούλιο εξέδωσε απόφαση, συνοδευόμενη από οδηγίες διαπραγμάτευσης, για τη χορήγηση εξουσιοδότησης στην Επιτροπή με σκοπό την έναρξη διαπραγματεύσεων εξ ονόματος της Ευρωπαϊκής Ένωσης. Μετά την περάτωση των διαπραγματεύσεων μεταξύ των μερών, η συμφωνία μονογραφήθηκε στις 17 Νοεμβρίου 2011. Η παρούσα συμφωνία λαμβάνει υπόψη και είναι σύμφωνη με τα γενικά κριτήρια που προβλέπονται στην ανακοίνωση της Επιτροπής σχετικά με τη γενική προσέγγιση για τις διαβιβάσεις δεδομένων από φακέλους επιβατών (φάκελοι PNR) σε τρίτες χώρες[3] και με τις οδηγίες διαπραγμάτευσης που δόθηκαν από το Συμβούλιο. Οι φάκελοι PNR αποδείχτηκαν ιδιαίτερα σημαντικό εργαλείο στην καταπολέμηση της τρομοκρατίας και του σοβαρού εγκλήματος Με τη συμφωνία κατοχυρώνεται μια σειρά σημαντικών διασφαλίσεων για τα πρόσωπα των οποίων τα δεδομένα θα διαβιβάζονται και θα χρησιμοποιούνται. Ειδικότερα, ο σκοπός της επεξεργασίας των δεδομένων PNR περιορίζεται αυστηρά στην πρόληψη, την ανίχνευση, τη διερεύνηση και τη δίωξη τρομοκρατικών εγκλημάτων και σοβαρών μορφών διεθνικού εγκλήματος. Η περίοδος διατήρησης των δεδομένων PNR είναι περιορισμένη, και οι φάκελοι PNR θα χρησιμοποιούνται επί βραχύτερο χρονικό διάστημα με σκοπό την καταπολέμηση των σοβαρών μορφών διεθνικού εγκλήματος και επί μακρύτερο χρονικό διάστημα με σκοπό την καταπολέμηση της τρομοκρατίας. Επιπλέον, τα δεδομένα θα αποπροσωποποιούνται μετά την πάροδο χρονικής περιόδου 6 μηνών. Τα φυσικά πρόσωπα έχουν δικαίωμα πρόσβασης, διόρθωσης, προσφυγής και πληροφόρησης. Η μέθοδος της «προώθησης» αναγνωρίζεται ως ο συνήθης τρόπος διαβίβασης, με τον οποίο θα πρέπει υποχρεωτικά να συμμορφωθούν όλοι οι αερομεταφορείς εντός 2 ετών από τη σύναψη της συμφωνίας. Η χρήση ευαίσθητων δεδομένων θα επιτρέπεται σε λίαν εξαιρετικές περιπτώσεις, και τα δεδομένα θα απαλείφονται μετά από πολύ σύντομο χρονικό διάστημα. Η τήρηση των ανωτέρω κανόνων θα υπόκειται σε ανεξάρτητο έλεγχο και εποπτεία από μέρους διαφόρων υπευθύνων για την προστασία της ιδιωτικής ζωής στα Υπουργεία, καθώς και από μέρους της Υπηρεσίας του Γενικού Επιθεωρητή του DHS, της Υπηρεσίας Λογοδοσίας της Κυβέρνησης και του Κογκρέσου των ΗΠΑ. Το άρθρο 218 παράγραφος 5 της Συνθήκης για τη λειτουργία της Ευρωπαϊκής Ένωσης προβλέπει ότι το Συμβούλιο εκδίδει απόφαση που επιτρέπει την υπογραφή διεθνών συμφωνιών. Συνεπώς, η Επιτροπή προτείνει στο Συμβούλιο να εκδώσει απόφαση που να επιτρέπει την υπογραφή της συμφωνίας μεταξύ της Ευρωπαϊκής Ένωσης και των Ηνωμένων Πολιτειών της Αμερικής για τη χρήση και τη διαβίβαση δεδομένων από τους φακέλους PNR προς το Υπουργείο Εσωτερικής Ασφάλειας των Ηνωμένων Πολιτειών. 2011/0383 (NLE) Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με την υπογραφή της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων επιβατών (φάκελοι PNR) στο Υπουργείο Εσωτερικής Ασφάλειας των Ηνωμένων Πολιτειών ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 1 στοιχείο δ) και το άρθρο 87 παράγραφος 2 στοιχείο α), σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Στις 2 Δεκεμβρίου 2010, το Συμβούλιο εξέδωσε απόφαση, μαζί με οδηγίες διαπραγμάτευσης, με την οποία εξουσιοδοτείται η Επιτροπή να αρχίσει διαπραγματεύσεις, εξ ονόματος της Ευρωπαϊκής Ένωσης, μεταξύ της Ευρωπαϊκής Ένωσης και των Ηνωμένων Πολιτειών της Αμερικής σχετικά με τη διαβίβαση και τη χρήση των φακέλων επιβατών (φάκελοι PNR) με στόχο την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος. (2) Η συμφωνία αποτέλεσε αντικείμενο διαπραγματεύσεων. Οι διαπραγματεύσεις ολοκληρώθηκαν επιτυχώς με τη μονογράφηση της συμφωνίας. (3) Η συμφωνία θα πρέπει να υπογραφεί, με την επιφύλαξη της σύναψής της σε μεταγενέστερη ημερομηνία. (4) Η παρούσα συμφωνία σέβεται τα θεμελιώδη δικαιώματα και τηρεί τις αρχές που αναγνωρίζονται ειδικότερα από τον Χάρτη των Θεμελιωδών Δικαιωμάτων της Ευρωπαϊκής Ένωσης, μεταξύ άλλων το δικαίωμα στην ιδιωτική και οικογενειακή ζωή, που αναγνωρίζεται στο άρθρο 7 του Χάρτη, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8 του Χάρτη, και το δικαίωμα σε ουσιαστική προσφυγή και δίκαιη δίκη, που αναγνωρίζεται στο άρθρο 47 του Χάρτη. Η παρούσα συμφωνία θα πρέπει να εφαρμόζεται σύμφωνα με αυτά τα δικαιώματα και αρχές. (5) [Δυνάμει του άρθρου 3 του πρωτοκόλλου 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, το Ηνωμένο Βασίλειο και η Ιρλανδία συμμετέχουν στην έκδοση της παρούσας απόφασης.] (6) Δυνάμει των άρθρων 1 και 2 του πρωτοκόλλου 22 για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της. ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται η υπογραφή της συμφωνίας μεταξύ της Ευρωπαϊκής Ένωσης και των Ηνωμένων Πολιτειών της Αμερικής για τη χρήση και τη διαβίβαση των φακέλων επιβατών (φάκελοι PNR) στο Υπουργείο Εσωτερικής Ασφάλειας των Ηνωμένων Πολιτειών, με την επιφύλαξη της σύναψής της σε μεταγενέστερη ημερομηνία. Το κείμενο της προς υπογραφή συμφωνίας επισυνάπτεται στην παρούσα απόφαση. Η Επιτροπή εξουσιοδοτείται να ορίσει τα πρόσωπα που είναι αρμόδια για την υπογραφή της συμφωνίας, με την επιφύλαξη της σύναψής της. Άρθρο 2 Εγκρίνεται με την παρούσα η δήλωση της Ευρωπαϊκής Ένωσης σχετικά με τη συμφωνία για τη χρήση και τη διαβίβαση των φακέλων επιβατών (φάκελοι PNR) στο Υπουργείο Εσωτερικής Ασφάλειας των Ηνωμένων Πολιτειών («η συμφωνία») σε σχέση με τις υποχρεώσεις της δυνάμει των άρθρων 17 και 23 της συμφωνίας. Το κείμενο της δήλωσης επισυνάπτεται στην παρούσα απόφαση. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Βρυξέλλες, Για το Συμβούλιο Ο Πρόεδρος ΠΑΡΑΡΤΗΜΑ I ΣΥΜΦΩΝΙΑ ΜΕΤΑΞΥ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ ΚΑΙ ΤΗΣ ΕΥΡΩΠΑΪΚΗΣ ΕΝΩΣΗΣ ΓΙΑ ΤΗ ΧΡΗΣΗ ΚΑΙ ΤΗ ΔΙΑΒΙΒΑΣΗ ΤΩΝ ΦΑΚΕΛΩΝ ΕΠΙΒΑΤΩΝ (ΦΑΚΕΛΟΙ PNR) ΣΤΟ ΥΠΟΥΡΓΕΙΟ ΕΣΩΤΕΡΙΚΗΣ ΑΣΦΑΛΕΙΑΣ ΤΩΝ ΗΝΩΜΕΝΩΝ ΠΟΛΙΤΕΙΩΝ ΟΙ ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ και Η ΕΥΡΩΠΑΪΚΗ ΈΝΩΣΗ, καλούμενες εφεξής « τα μέρη», ΕΠΙΘΥΜΩΝΤΑΣ την πρόληψη και την αποτελεσματική καταπολέμηση της τρομοκρατίας και των σοβαρών μορφών διεθνικού εγκλήματος με σκοπό να προστατεύσουν τις αντίστοιχες δημοκρατικές τους κοινωνίες και τις κοινές τους αξίες· EΠΙΔΙΩΚΟΝΤΑΣ να βελτιώσουν και να ενθαρρύνουν τη συνεργασία μεταξύ των μερών με πνεύμα διατλαντικής εταιρικής σχέσης· ΑΝΑΓΝΩΡΙΖΟΝΤΑΣ το δικαίωμα και την ευθύνη των κρατών να κατοχυρώνουν την ασφάλεια των πολιτών τους και να προστατεύουν τα σύνορά τους και λαμβάνοντας υπόψη την ευθύνη όλων των εθνών να προστατεύουν τη ζωή και την ασφάλεια του κοινού, συμπεριλαμβανομένων των προσώπων που χρησιμοποιούν τα διεθνή συστήματα μεταφοράς· ΠΕΠΕΙΣΜΕΝΕΣ ότι η ανταλλαγή πληροφοριών αποτελεί βασικό στοιχείο της καταπολέμησης της τρομοκρατίας και των σοβαρών μορφών διεθνικού εγκλήματος και ότι, στο συγκεκριμένο πλαίσιο, η επεξεργασία και η χρήση των φακέλων επιβατών (φάκελοι PNR) αποτελεί απαραίτητο εργαλείο που επιτρέπει την πρόσβαση σε πληροφορίες που δεν θα ήταν δυνατό να αποκτηθούν με άλλα μέσα· ΑΠΟΦΑΣΙΣΜΕΝΕΣ να αποτρέψουν και να καταπολεμήσουν τα τρομοκρατικά εγκλήματα και το διεθνικό έγκλημα, τηρώντας παράλληλα τα θεμελιώδη δικαιώματα και ελευθερίες και αναγνωρίζοντας τη σημασία της προστασίας της ιδιωτικής ζωής και των δεδομένων και πληροφοριών προσωπικού χαρακτήρα· ΕΧΟΝΤΑΣ ΥΠΟΨΗ τις διεθνείς πράξεις, τους νόμους και τους κανονισμούς των Ηνωμένων Πολιτειών που προβλέπουν ότι κάθε αερομεταφορέας που πραγματοποιεί πτήσεις από και προς τις Ηνωμένες Πολιτείες πρέπει να θέτει στη διάθεση του Υπουργείου Εσωτερικής Ασφάλειας (DHS) τους φακέλους PNR στο μέτρο που αυτοί συγκεντρώνονται και καταχωρίζονται στα αυτοματοποιημένα συστήματα κρατήσεων και ελέγχου αναχωρήσεων των αερομεταφορέων, και παρόμοιες αξιώσεις που ισχύουν ή ενδεχομένως θα ισχύσουν μελλοντικά στην ΕΕ· ΣΗΜΕΙΩΝΟΝΤΑΣ ότι το DHS επεξεργάζεται και χρησιμοποιεί τους φακέλους PNR προς το σκοπό της πρόληψης, ανίχνευσης, διερεύνησης και δίωξης τρομοκρατικών και άλλων διεθνικών εγκλημάτων εφαρμόζοντας αυστηρά τις διασφαλίσεις που αφορούν τον ιδιωτική ζωή και την προστασία των δεδομένων προσωπικού χαρακτήρα, όπως ορίζεται στην παρούσα συμφωνία· ΤΟΝΙΖΟΝΤΑΣ τη σημασία που έχει η ανταλλαγή φακέλων PNR και συναφών και κατάλληλων αναλυτικών πληροφοριών που λαμβάνονται από τους φακέλους PRN μεταξύ Ηνωμένων Πολιτειών και αρμόδιων αστυνομικών και δικαστικών αρχών των κρατών μελών, της Eυρωπόλ ή της Eurojust, ως μέσο για την προώθηση της διεθνούς αστυνομικής και δικαστικής συνεργασίας· ΑΝΑΓΝΩΡΙΖΟΝΤΑΣ την μακρά παράδοση αμφοτέρων των μερών όσον αφορά το σεβασμό της ιδιωτικής ζωής, όπως αντικατοπτρίζεται στις νομοθεσίες τους και στα συνταγματικά τους έγγραφα· ΛΑΜΒΑΝΟΝΤΑΣ ΥΠΟΨΗ τη δέσμευση της ΕΕ σύμφωνα με το άρθρο 6 της Συνθήκης για την Ευρωπαϊκή Ένωση να σέβεται τα θεμελιώδη δικαιώματα, το δικαίωμα προστασίας της ιδιωτικής ζωής έναντι της επεξεργασίας δεδομένων προσωπικού χαρακτήρα όπως ορίζεται στο άρθρο 16 της Συνθήκης για τη λειτουργία της Ευρωπαϊκής Ένωσης, τις αρχές της αναλογικότητας και της αναγκαιότητας όσον αφορά το δικαίωμα στην ιδιωτική και οικογενειακή ζωή, το σεβασμό της ιδιωτικής ζωής και την προστασία των δεδομένων προσωπικού χαρακτήρα δυνάμει του άρθρου 8 της Ευρωπαϊκής Σύμβασης για την Προστασία των Ανθρωπίνων Δικαιωμάτων και των Θεμελιωδών Ελευθεριών, τη Σύμβαση αριθ. 108 του Συμβουλίου της Ευρώπης για την Προστασία των Προσώπων έναντι της Αυτόματης Επεξεργασίας Δεδομένων Προσωπικού Χαρακτήρα και το πρόσθετο πρωτόκολλό της 181, τα άρθρα 7 και 8 του Χάρτη των Θεμελιωδών Δικαιωμάτων της Ευρωπαϊκής Ένωσης· ΛΑΜΒΑΝΟΝΤΑΣ ΥΠΟΨΗ ότι το DHS εφαρμόζει επί του παρόντος αυστηρές διαδικασίες για την προστασία της ιδιωτικής ζωής και την διασφάλιση της ακεραιότητας των δεδομένων, συμπεριλαμβανομένων μέτρων υλικής ασφάλειας, ελέγχων πρόσβασης, διαχωρισμού δεδομένων και κρυπτογράφησης, δυνατοτήτων λογιστικού ελέγχου και αποτελεσματικών μέτρων λογοδοσίας· ΑΝΑΓΝΩΡΙΖΟΝΤΑΣ τη σημασία της εξασφάλισης της ποιότητας, της ορθότητας, της ακεραιότητας και της ασφάλειας των δεδομένων και δέουσας λογοδοσίας για να εξασφαλισθεί η τήρηση αυτών των αρχών· ΥΠΟΓΡΑΜΜΙΖΟΝΤΑΣ ιδιαίτερα την αρχή της διαφάνειας και τα διάφορα μέσα με τα οποία οι Ηνωμένες Πολιτείες διασφαλίζουν ότι οι επιβάτες, των οποίων οι φάκελοι PNR συλλέγονται από το DHS, ενημερώνονται για την ανάγκη συλλογής και χρήσης των φακέλων τους PNR· ΑΝΑΓΝΩΡΙΖΟΝΤΑΣ ΕΠΙΣΗΣ ότι η συλλογή και ανάλυση των φακέλων PNR είναι απαραίτητη για το DHS προκειμένου να εκτελέσει την αποστολή του σχετικά με την ασφάλεια των συνόρων, εξασφαλίζοντας ταυτόχρονα ότι η συλλογή και χρήση των φακέλων PNR παραμένουν συναφείς και απαραίτητες για τους σκοπούς για τους οποίους σαλάγησαν· ΑΝΑΓΝΩΡΙΖΟΝΤΑΣ ότι, λαμβάνοντας υπόψη την παρούσα συμφωνία και την εφαρμογή της, το DHS θεωρείται ότι εξασφαλίζει επαρκές επίπεδο προστασίας δεδομένων για την επεξεργασία και τη χρήση των φακέλων PNR που διαβιβάζονται σε αυτό· ΕΧΟΝΤΑΣ ΕΠΙΓΝΩΣΗ ότι οι Ηνωμένες Πολιτείες και η Ευρωπαϊκή Ένωση έχουν αναλάβει τη δέσμευση να εξασφαλίζουν υψηλό επίπεδο προστασίας των πληροφοριών προσωπικού χαρακτήρα, κατά τον αγώνα που διεξάγουν κατά του εγκλήματος και της τρομοκρατίας, και είναι αποφασισμένες να συνάψουν χωρίς καθυστέρηση συμφωνία για την προστασία των πληροφοριών προσωπικού χαρακτήρα που ανταλλάσσονται στο πλαίσιο της καταπολέμησης του εγκλήματος και της τρομοκρατίας με διεξοδικό τρόπο που θα προωθήσει τους αμοιβαίους στόχους μας· ΑΝΑΓΝΩΡΙΖΟΝΤΑΣ τις επιτυχείς κοινές αναθεωρήσεις του 2005 και του 2010 των συμφωνιών που συνάφθηκαν το 2004 και το 2007 μεταξύ των μερών για τη διαβίβαση φακέλων PNR· ΥΠΟΓΡΑΜΜΙΖΟΝΤΑΣ το συμφέρον των μερών, καθώς και των κρατών μελών της EE, να ανταλλάσσουν πληροφορίες όσον αφορά την μέθοδο διαβίβασης καθώς και την περαιτέρω διαβίβαση των φακέλων PNR όπως ορίζεται στα σχετικά άρθρα της παρούσας συμφωνίας και υπογραμμίζοντας επίσης το συμφέρον της Ευρωπαϊκής Ένωσης να ρυθμιστεί το συγκεκριμένο ζήτημα στο πλαίσιο του μηχανισμού διαβούλευσης και εξέτασης που προβλέπεται από την παρούσα συμφωνία ΕΠΙΒΕΒΑΙΩΝΟΝΤΑΣ ότι η παρούσα συμφωνία δεν αποτελεί προηγούμενο για οποιεσδήποτε μελλοντικές διευθετήσεις μεταξύ των μερών ή μεταξύ ενός των μερών και οποιουδήποτε τρίτου μέρους, σχετικά με την επεξεργασία, χρήση ή διαβίβαση φακέλων PNR ή οποιασδήποτε άλλης μορφής δεδομένων ή όσον αφορά την προστασία δεδομένων· ΑΝΑΓΝΩΡΙΖΟΝΤΑΣ τις σχετικές αρχές της αναλογικότητας καθώς και της συνάφειας και την αναγκαιότητας που διέπουν την παρούσα συμφωνία και την εφαρμογή της από την Ευρωπαϊκή Ένωση και τις Ηνωμένες Πολιτείες· και ΕΧΟΝΤΑΣ ΥΠΟΨΗ τη δυνατότητα των μερών να συνεχίσουν να μελετούν το ζήτημα της διαβίβασης δεδομένων PNR όσον αφορά τις θαλάσσιες μεταφορές· ΣΥΜΦΩΝΟΥΝ ΤΑ ΑΚΟΛΟΥΘΑ: κεφαλαιο I γενικες διαταξεισ Άρθρο 1 Σκοπός 1. Σκοπός της παρούσας συμφωνίας είναι η κατοχύρωση της ασφάλειας και η προστασία της ζωής και της ασφάλειας του κοινού. 2. Προς το σκοπό αυτό, η παρούσα συμφωνία προσδιορίζει τις ευθύνες των μερών σε σχέση με τις προϋποθέσεις υπό τις οποίες οι φάκελοι PNR μπορούν να διαβιβασθούν, να υποβληθούν σε επεξεργασία και να χρησιμοποιηθούν και υπό τις οποίες προστατεύονται. Άρθρο 2 Πεδίο εφαρμογής 1. Ως φάκελος PNR, όπως ορίζεται στις κατευθυντήριες γραμμές του Διεθνούς Οργανισμού Πολιτικής Αεροπορίας, νοείται το αρχείο που δημιουργείται από τους αερομεταφορείς ή τους εξουσιοδοτημένους πράκτορές τους για κάθε ταξίδι για το οποίο γίνεται κράτηση από ή εξ ονόματος οποιουδήποτε πελάτη και περιλαμβάνεται στα συστήματα κρατήσεων και στα συστήματα ελέγχου των αναχωρήσεων του αερομεταφορέα ή σε ισοδύναμα συστήματα που εξασφαλίζουν παρόμοιες λειτουργίες (συλλογικά αναφερόμενα στην παρούσα συμφωνία ως συστήματα κρατήσεων). Ειδικότερα, για τους σκοπούς της παρούσας συμφωνίας, οι φάκελοι PNR περιλαμβάνουν τα είδη δεδομένων που ορίζονται στο παράρτημα της παρούσας συμφωνίας. 2. Η παρούσα συμφωνία εφαρμόζεται σε αερομεταφορείς που πραγματοποιούν επιβατικές πτήσεις μεταξύ Ευρωπαϊκής Ένωσης και Ηνωμένων Πολιτειών. 3. Η παρούσα συμφωνία εφαρμόζεται επίσης σε αερομεταφορείς που είναι καταχωρημένοι ή που αποθηκεύουν δεδομένα στην Ευρωπαϊκή Ένωση και πραγματοποιούν επιβατικές πτήσεις προς και από τις Ηνωμένες Πολιτείες. Άρθρο 3 Παροχή φακέλων PNR Τα μέρη συμφωνούν ότι οι αερομεταφορείς παρέχουν στο DHS τους φακέλους PNR που περιλαμβάνονται στα συστήματά τους κράτησης σύμφωνα με τις απαιτήσεις και τα πρότυπα του DHS και σύμφωνα με την παρούσα συμφωνία. Εάν οι φάκελοι PNR που διαβιβάζονται από τους αερομεταφορείς συμπεριλαμβάνουν άλλα δεδομένα πέραν εκείνων που αναφέρονται στο παράρτημα της παρούσας συμφωνίας, το DHS διαγράφει αυτά τα δεδομένα μετά την παραλαβή τους. Άρθρο 4 Χρήση φακέλων PNR 1. Οι Ηνωμένες Πολιτείες συγκεντρώνουν, χρησιμοποιούν και επεξεργάζονται τους φακέλους PNR με σκοπό την πρόληψη, την ανίχνευση, τη διερεύνηση και τη δίωξη: α) τρομοκρατικών αξιόποινων πράξεων και άλλων συναφών εγκλημάτων, συμπεριλαμβανομένης i. συμπεριφοράς η οποία – 1. περιλαμβάνει βίαιη πράξη ή πράξη επικίνδυνη για την ανθρώπινη ζωή, την περιουσία ή τις υποδομές· και 2. φαίνεται ότι έχει ως στόχο – α. να εκφοβίσει ή να επιβάλλει εξαναγκασμό στον άμαχο πληθυσμό· β. να επηρεάσει την πολιτική μιας κυβέρνησης με εκφοβισμό ή εξαναγκασμό· ή γ. να επηρεάσει τη στάση μιας κυβέρνησης με μαζική καταστροφή, δολοφονία, απαγωγή ή ομηρία. ii. δραστηριοτήτων που συνιστούν αξιόποινη πράξη σύμφωνα με τις ισχύουσες διεθνείς συμβάσεις και πρωτόκολλα που αφορούν την τρομοκρατία· iii. παροχής ή συγκέντρωσης κεφαλαίων, με οποιοδήποτε τρόπο, άμεσα ή έμμεσα, με την πρόθεση να χρησιμοποιηθούν ή γνωρίζοντας ότι θα χρησιμοποιηθούν, εν όλω ή εν μέρει, για την τέλεση οποιασδήποτε πράξης που περιγράφεται στα εδάφια i) ή ii)· iv. απόπειρας διάπραξης οποιασδήποτε εκ των πράξεων που περιγράφονται στα εδάφια i), ii) ή iii)· v. συμμετοχής υπό την ιδιότητα του συνεργού στη διάπραξη οποιασδήποτε εκ των περιγραφομένων στα εδάφια i), ii) ή iii) πράξεων· vi. οργάνωσης ή καθοδήγησης άλλων για την διάπραξη οποιασδήποτε εκ των περιγραφομένων στα εδάφια i), ii) ή iii) πράξεων· vii. συμμετοχής με οποιονδήποτε άλλον τρόπο στη διάπραξη οποιασδήποτε εκ των περιγραφομένων στα εδάφια i), ii) ή iii) πράξεων· viii. απειλής διάπραξης πράξης περιγραφόμενης στο εδάφιο i) υπό συνθήκες που καθιστούν την απειλή πιστευτή· β) άλλων εγκλημάτων για τα οποία προβλέπεται στερητική της ελευθερίας ποινή τουλάχιστον τριών ετών και τα οποία έχουν διεθνικό χαρακτήρα. Ένα έγκλημα θεωρείται ότι έχει διεθνικό χαρακτήρα ιδίως εάν: i. έχει διαπραχθεί σε περισσότερες της μιας χώρες, ii. έχει διαπραχθεί σε μία χώρα αλλά ουσιαστικό μέρος της προετοιμασίας, του σχεδιασμού, της καθοδήγησης ή του ελέγχου του πραγματοποιείται σε άλλη χώρα, iii. έχει διαπραχθεί σε μία χώρα αλλά εμπλέκεται σε αυτό οργανωμένη εγκληματική ομάδα η οποία αναπτύσσει εγκληματικές δραστηριότητες σε περισσότερες της μιας χώρες, iv. έχει διαπραχθεί σε μία χώρα, αλλά έχει σημαντικά αποτελέσματα σε άλλη, ή v. έχει διαπραχθεί σε μία χώρα και ο δράστης ευρίσκεται ή προτίθεται να ταξιδέψει σε άλλη χώρα. 2. Οι φάκελοι PNR μπορούν να χρησιμοποιούνται και να υποβάλλονται σε επεξεργασία για κάθε περίπτωση χωριστά, όταν αυτό επιβάλλεται ενόψει σοβαρής απειλής και για την προστασία ζωτικών συμφερόντων οποιουδήποτε φυσικού προσώπου ή όταν διατάσσεται από δικαστήριο. 3. Οι φάκελοι PNR μπορούν να χρησιμοποιούνται και να υποβάλλονται σε επεξεργασία από το DHS για την ταυτοποίηση προσώπων που μπορούν να υποβληθούν σε αυστηρότερες ανακρίσεις ή εξετάσεις κατά την άφιξή τους στις Ηνωμένες Πολιτείες ή την αναχώρησή τους από αυτές ή που μπορεί να χρειάζονται περαιτέρω ανάκριση. 4. Οι παράγραφοι 1, 2, και 3 του παρόντος άρθρου ισχύουν υπό την επιφύλαξη της εφαρμογής του εθνικού δικαίου, των δικαστικών εξουσιών ή διαδικασιών, όταν έχουν διαπιστωθεί ή υπάρχουν ενδείξεις για τη διάπραξη άλλων παραβάσεων του νόμου κατά τη χρήση και επεξεργασία των φακέλων PNR. κεφαλαιο II διασφαλισεισ οσον αφορα τη χρηση των φακέλων PNR Άρθρο 5 Ασφάλεια των δεδομένων 1. Το DHS εξασφαλίζει ότι εφαρμόζονται κατάλληλα τεχνικά μέτρα και οργανωτικές ρυθμίσεις για την προστασία δεδομένων και πληροφοριών προσωπικού χαρακτήρα που περιέχονται στους φακέλους PNR έναντι τυχαίας, παράνομης ή μη εξουσιοδοτημένης καταστροφής, απώλειας, δημοσιοποίησης, αλλοίωσης, πρόσβασης, επεξεργασίας ή χρήσης. 2. Το DHS κάνει τη δέουσα χρήση της τεχνολογίας για να εξασφαλίσει την προστασία, την ασφάλεια, την εμπιστευτικότητα και την ακεραιότητα των δεδομένων. Ειδικότερα, το DHS εξασφαλίζει ότι: α) εφαρμόζονται οι διαδικασίες κρυπτογράφησης, εξουσιοδότησης και τεκμηρίωσης που αναγνωρίζονται από τις αρμόδιες αρχές. Ιδιαίτερα, η πρόσβαση στους φακέλους PNR χορηγείται και περιορίζεται σε ειδικά εξουσιοδοτημένους υπαλλήλους· β) οι φάκελοι PNR φυλάσσονται σε ασφαλές φυσικό περιβάλλον και προστατεύονται με μηχανισμούς φυσικής προστασίας έναντι εισβολών· και γ) υπάρχουν μηχανισμοί που εξασφαλίζουν ότι οι αναζητήσεις φακέλων PNR διεξάγονται σύμφωνα με το άρθρο 4. 3. Σε περίπτωση συμβάντος σχετικού με την ιδιωτική ζωή (συμπεριλαμβανομένης της μη εξουσιοδοτημένης πρόσβασης ή δημοσιοποίησης), το DHS λαμβάνει εύλογα μέτρα για τη δέουσα ενημέρωση των θιγομένων φυσικών προσώπων και τον μετριασμό του κινδύνου ζημίας λόγω της μη εξουσιοδοτημένης δημοσιοποίησης δεδομένων και πληροφοριών προσωπικού χαρακτήρα, καθώς επίσης διορθωτικά μέτρα εφόσον αυτό είναι τεχνικά εφικτό. 4. Εντός του πεδίου εφαρμογής της συμφωνίας, το DHS ενημερώνει χωρίς αδικαιολόγητη καθυστέρηση τις αρμόδιες ευρωπαϊκές αρχές σχετικά με σημαντικά συμβάντα που αφορούν την ιδιωτική ζωή, στα οποία εμπλέκονται φάκελοι PNR πολιτών της ΕΕ ή διαμενόντων στην ΕΕ που προκύπτουν από τυχαία ή παράνομη καταστροφή ή από τυχαία απώλεια, αλλοίωση, μη εξουσιοδοτημένη δημοσιοποίηση ή πρόσβαση ή σχετικά με οποιαδήποτε παράνομη μορφή επεξεργασίας ή χρήσης. 5. Οι Ηνωμένες Πολιτείες επιβεβαιώνουν ότι, σύμφωνα με το δίκαιό τους, υπάρχουν διαθέσιμα αποτελεσματικά μέτρα επιβολής διοικητικού, αστικού και ποινικού χαρακτήρα για συμβάντα που αφορούν την ιδιωτική ζωή. Το DHS μπορεί να λάβει, ανάλογα με την περίπτωση, πειθαρχικά μέτρα κατά των προσώπων που είναι υπεύθυνα για τέτοιου είδους συμβάντα, συμπεριλαμβανομένης της άρνησης πρόσβασης στο σύστημα, της επίσημης επίπληξης, της αναστολής, του υποβιβασμού ή της απομάκρυνσης από τα καθήκοντα. 6. Κάθε πρόσβαση στους φακέλους PNR, όπως επίσης η επεξεργασία και η χρήση τους, καταχωρείται ή τεκμηριώνεται από το DHS. Οι καταχωρήσεις ή η τεκμηρίωση χρησιμοποιούνται αποκλειστικά για σκοπούς εποπτείας, ελέγχου και συντήρησης του συστήματος ή όπως αλλιώς ορίζεται από το νόμο. Άρθρο 6 Ευαίσθητα δεδομένα 1. Στο μέτρο που ο φάκελος PNR ενός επιβάτη, όπως έχει συλλεγεί, περιλαμβάνει ευαίσθητα δεδομένα (δηλαδή, δεδομένα προσωπικού χαρακτήρα και πληροφορίες που αποκαλύπτουν τη φυλετική ή εθνοτική καταγωγή, τις πολιτικές απόψεις, τις φιλοσοφικές ή θρησκευτικές πεποιθήσεις, τη συνδικαλιστική τοποθέτηση ή δεδομένα που αφορούν την υγεία και τη σεξουαλική ζωή του φυσικού προσώπου), το DHS χρησιμοποιεί αυτόματα συστήματα για το φιλτράρισμα και την απόκρυψη ευαίσθητων δεδομένων από τον συγκεκριμένο φάκελο. Επιπλέον, το DHS δεν επεξεργάζεται περαιτέρω ούτε χρησιμοποιεί τέτοιου είδους δεδομένα παρά μόνο σύμφωνα με τις παραγράφους 3 και 4 του παρόντος άρθρου. 2. Το DHS διαβιβάζει στην Ευρωπαϊκή Επιτροπή, εντός ενενήντα ημερών από την έναρξη ισχύος της παρούσας συμφωνίας, κατάλογο κωδικών και όρων προς αναγνώριση των ευαίσθητων δεδομένων που φιλτράρονται. 3. Η πρόσβαση σε ευαίσθητα δεδομένα, καθώς και η επεξεργασία και χρήση τους, επιτρέπεται σε εξαιρετικές περιπτώσεις όταν διακυβεύεται ή απειλείται σοβαρά η ζωή κάποιου. Η πρόσβαση σε δεδομένα αυτού του είδους μπορεί να γίνεται αποκλειστικά με τη χρήση περιοριστικών μεθόδων, για κάθε περίπτωση χωριστά, με την έγκριση διευθυντικού στελέχους του DHS. 4. Τα ευαίσθητα δεδομένα διαγράφονται οριστικά το αργότερο 30 ημέρες από την τελευταία παραλαβή από το DHS φακέλων PNR που περιλαμβάνουν τέτοιου είδους δεδομένα. Εντούτοις, ευαίσθητα δεδομένα μπορούν να διατηρηθούν για το χρονικό διάστημα που ορίζει το δίκαιο των ΗΠΑ για τους σκοπούς ειδικής διερεύνησης, δίωξης ή μέτρων επιβολής. Άρθρο 7 Αυτοματοποιημένες ατομικές αποφάσεις Οι Ηνωμένες Πολιτείες απέχουν από τη λήψη αποφάσεων που έχουν σοβαρές αρνητικές συνέπειες για τα έννομα συμφέροντα των φυσικών προσώπων, οι οποίες βασίζονται αποκλειστικά στην αυτοματοποιημένη επεξεργασία και χρήση φακέλων PNR. Άρθρο 8 Διατήρηση δεδομένων 1. Το DHS διατηρεί τους φακέλους PNR σε ενεργό βάση δεδομένων έως πέντε έτη. Μετά τους αρχικούς έξι μήνες της περιόδου αυτής, οι φάκελοι PNR αποπροσωποποιούνται και αποκρύπτονται σύμφωνα με την παράγραφο 2 του παρόντος άρθρου. Η πρόσβαση σε αυτή την ενεργό βάση δεδομένων, εκτός εάν άλλως επιτρέπεται από την παρούσα οδηγία, περιστέλλεται σε περιορισμένο αριθμό ειδικά εξουσιοδοτημένων υπαλλήλων. 2. Για να υλοποιηθεί η αποπροσωποποίηση αποκρύπτονται οι πληροφορίες που επιτρέπουν την αναγνώριση προσώπου, οι οποίες περιλαμβάνονται στα ακόλουθα είδη δεδομένων των φακέλων PNR: α) όνομα/ονόματα β) άλλα ονόματα στους φακέλους PNR γ) κάθε διαθέσιμη πληροφορία για σύνδεσμο επαφής (συμπεριλαμβανομένων πληροφοριών για τον εντολέα) δ) γενικές παρατηρήσεις, συμπεριλαμβανομένων άλλων συμπληρωματικών πληροφοριών (OSI), ειδικών υπηρεσιακών πληροφοριών (SSI), και των πληροφοριών από αιτήσεις ειδικών υπηρεσιών (SSR), και ε) όλες οι συλλεγόμενες πληροφορίες APIS. 3. Μετά αυτήν την ενεργό περίοδο, οι φάκελοι PNR μεταφέρονται σε αδρανή βάση δεδομένων για περίοδο έως δέκα έτη. Αυτή η αδρανής βάση δεδομένων υπόκειται σε πρόσθετους ελέγχους, που περιλαμβάνουν περισσότερο περιορισμένο αριθμό εξουσιοδοτημένου προσωπικού, καθώς και εποπτεία υψηλότερου επιπέδου για τις εγκρίσεις πριν από την πρόσβαση. Σε αυτή την αδρανή βάση δεδομένων, οι φάκελοι PNR δεν προσωποποιούνται εκ νέου εκτός εάν πρόκειται για επιχειρήσεις επιβολής του νόμου και σ' αυτή την περίπτωση μόνο όσον αφορά αναγνωρίσιμη περίπτωση, απειλή ή κίνδυνο. Όσον αφορά τους σκοπούς που καθορίζονται στο άρθρο 4 παράγραφος 1 στοιχείο β), οι φάκελοι PNR σ’ αυτή την αδρανή βάση δεδομένων μπορούν μόνο να προσωποποιούνται εκ νέου για περίοδο έως και πέντε έτη. 4. Μετά την αδρανή περίοδο, τα δεδομένα που διατηρήθηκαν πρέπει να ανωνυμοποιηθούν πλήρως με τη διαγραφή όλων των ειδών δεδομένων που μπορούν να χρησιμεύσουν για τον εντοπισμό του επιβάτη τον οποίο αφορά ο φάκελος PNR χωρίς τη δυνατότητα εκ νέου ταυτοποίησης του προσώπου. 5. Δεδομένα που συνδέονται με συγκεκριμένη υπόθεση ή διερεύνηση μπορούν να διατηρούνται σε ενεργό βάση δεδομένων PNR μέχρι την αρχειοθέτηση της υπόθεσης ή της διερεύνησης. Η παράγραφος αυτή ισχύει με την επιφύλαξη των απαιτήσεων διατήρησης των δεδομένων για ατομικούς φακέλους διερεύνησης ή δίωξης. 6. Τα μέρη συμφωνούν ότι, στο πλαίσιο της αξιολόγησης που προβλέπεται στο άρθρο 23 παράγραφος 1, η αναγκαιότητα της δεκαετούς αδρανούς περιόδου διατήρησης θα εξεταστεί. Άρθρο 9 Μη εισαγωγή διακρίσεων Οι Ηνωμένες Πολιτείες μεριμνούν ώστε οι διασφαλίσεις που ισχύουν για την επεξεργασία και τη χρήση των φακέλων PNR δυνάμει της παρούσας συμφωνίας, να εφαρμόζονται σε όλους τους επιβάτες σε ισότιμη βάση χωρίς καταχρηστικές διακρίσεις. Άρθρο 10 Διαφάνεια 1. Το DHS παρέχει πληροφορίες στο ταξιδιωτικό κοινό για τη χρήση και την επεξεργασία των φακέλων PNR μέσω: α) δημοσιεύσεων στην Ομοσπονδιακή Επίσημη Εφημερίδα, β) δημοσιεύσεων στον δικτυακό του τόπο, γ) γνωστοποιήσεων που μπορούν να ενσωματώνουν οι μεταφορείς στις συμβάσεις μεταφοράς, δ) της υποβολής εκθέσεων στο Κογκρέσο όπως απαιτείται από το νόμο, και ε) άλλων κατάλληλων μέτρων όπως αυτά μπορεί να θεσπιστούν. 2. Το DHS δημοσιεύει και παρέχει στην ΕΕ για πιθανή δημοσίευση τις διαδικασίες και τις πρακτικές λεπτομέρειες όσον αφορά την πρόσβαση, τη διόρθωση ή την τροποποίηση, καθώς και τις διαδικασίες προσφυγής. 3. Τα μέρη συνεργάζονται με τον κλάδο των αερομεταφορών για να ενθαρρύνουν την καλύτερη ενημέρωση των επιβατών κατά τη στιγμή της κράτησης όσον αφορά το σκοπό της συλλογής, επεξεργασίας και χρήσης των φακέλων PNR από το DHS, καθώς και τον τρόπο υποβολής αιτήματος πρόσβασης, διόρθωσης και προσφυγής. Άρθρο 11 Πρόσβαση των φυσικών προσώπων 1. Σύμφωνα με τις διατάξεις του νόμου περί ελευθερίας της ενημέρωσης («Freedom of Information Act»), κάθε φυσικό πρόσωπο, ανεξαρτήτως ιθαγένειας, χώρας καταγωγής ή τόπου διαμονής, δικαιούται να ζητήσει από το DHS τον φάκελο PNR που το αφορά. Το DHS παρέχει εγκαίρως αυτόν τον φάκελο PNR κατ’ εφαρμογή των διατάξεων των παραγράφων 2 και 3 του παρόντος άρθρου. 2. Η δημοσιοποίηση των πληροφοριών που περιλαμβάνονται στους φακέλους PNR μπορεί να υπόκειται σε εύλογους νομικούς περιορισμούς που εφαρμόζονται βάσει του δικαίου των ΗΠΑ, περιλαμβανομένων οποιωνδήποτε ανάλογων περιορισμών που μπορεί να είναι αναγκαίοι για τη διαφύλαξη ευαίσθητων πληροφοριών που αφορούν την προστασία της ιδιωτικής ζωής, την εθνική ασφάλεια και την επιβολή του νόμου. 3. Οποιαδήποτε απόρριψη ή περιστολή της πρόσβασης καταρτίζεται γραπτώς και κοινοποιείται στον αιτούντα εγκαίρως. Αυτή η κοινοποίηση περιλαμβάνει τη νομική βάση δυνάμει της οποίας δεν δημοσιοποιούνται οι πληροφορίες και ενημερώνει το φυσικό πρόσωπο για τα μέσα προσφυγής που έχει στη διάθεσή του βάσει του δικαίου των ΗΠΑ. 4. Το DHS δεν ανακοινώνει τους φακέλους PNR στο κοινό, εξαιρουμένου του φυσικού προσώπου του οποίου ο φάκελος PNR υπέστη επεξεργασία και χρησιμοποιήθηκε, του εκπροσώπου του, ή στο μέτρο που αυτό επιβάλλεται από το δίκαιο των ΗΠΑ. Άρθρο 12 Δικαίωμα των φυσικών προσώπων για διόρθωση ή τροποποίηση 1. Κάθε φυσικό πρόσωπο, ανεξαρτήτως ιθαγένειας, χώρας καταγωγής ή τόπου διαμονής, μπορεί να ζητήσει τη διόρθωση ή τροποποίηση, συμπεριλαμβανομένης της δυνατότητας διαγραφής ή κλειδώματος, του σχετικού με αυτό φακέλου PNR από το DHS σύμφωνα με τις διαδικασίες που περιγράφονται στην παρούσα συμφωνία. 2. Το DHS ενημερώνει, αμελλητί, τον αιτούντα γραπτώς για την απόφασή του να διορθώσει ή να τροποποιήσει τον επίμαχο φάκελο PNR. 3. Οποιαδήποτε απόρριψη ή περιστολή της διόρθωσης ή τροποποίησης καταρτίζεται γραπτώς και κοινοποιείται στον αιτούντα εγκαίρως. Αυτή η κοινοποίηση περιλαμβάνει τη νομική βάση αυτής της απόρριψης ή περιστολής και ενημερώνει το φυσικό πρόσωπο για τα μέσα προσφυγής που έχει στη διάθεσή του βάσει του δικαίου των ΗΠΑ. Άρθρο 13 Δικαίωμα προσφυγής των φυσικών προσώπων 1. Κάθε φυσικό πρόσωπο, ανεξαρτήτως ιθαγένειας, χώρας καταγωγής ή τόπου διαμονής, του οποίου τα δεδομένα προσωπικού χαρακτήρα και οι προσωπικές πληροφορίες έχουν υποστεί επεξεργασία και χρησιμοποιηθεί με τρόπο που δεν συνάδει με την παρούσα συμφωνία μπορεί να ασκήσει αποτελεσματική διοικητική και δικαστική προσφυγή βάσει του δικαίου των ΗΠΑ. 2. Κάθε φυσικό πρόσωπο δικαιούται να επιδιώξει τη διοικητική προσβολή των αποφάσεων του DHS σχετικά με την χρήση και την επεξεργασία του φακέλου PNR. 3. Βάσει των διατάξεων του νόμου περί διοικητικών διαδικασιών («Administrative Procedure Act») και άλλων εφαρμοστέων νόμων, κάθε φυσικό πρόσωπο δικαιούται να υποβάλλει ενώπιον ομοσπονδιακού δικαστηρίου των ΗΠΑ αίτηση δικαστικής επανεξέτασης οποιασδήποτε οριστικής ενέργειας από μέρους του DHS. Επιπλέον, κάθε φυσικό πρόσωπο δικαιούται να υποβάλλει αίτηση δικαστικής επανεξέτασης σύμφωνα με το εφαρμοστέο δίκαιο και τις σχετικές διατάξεις των ακόλουθων πράξεων: α) του νόμου περί ελευθερίας της ενημέρωσης, β) του νόμου περί ηλεκτρονικής απάτης και κατάχρησης («Computer Fraud and Abuse Act»), γ) του νόμου περί προστασίας της ιδιωτικής ζωής στις ηλεκτρονικές επικοινωνίες («Electronic Communications Privacy Act») και δ) άλλων εφαρμοστέων διατάξεων του δικαίου των ΗΠΑ. 4. Ειδικότερα, το DHS παρέχει σε όλα τα φυσικά πρόσωπα διοικητικά μέσα [επί του παρόντος το πρόγραμμα Traveler Redress Inquiry Program του DHS (TRIP του DHS)] για την απάντηση ερωτημάτων σχετικά με ταξίδι, συμπεριλαμβανομένων εκείνων που αφορούν τη χρήση των φακέλων PNR. Το πρόγραμμα TRIP του DHS παρέχει διαδικασία προσφυγής για τα φυσικά πρόσωπα που πιστεύουν ότι καθυστέρησε ή απαγορεύθηκε η επιβίβασή τους σε εμπορικό αερομεταφορέα διότι εσφαλμένα θεωρήθηκε ότι συνιστούν απειλή. Σύμφωνα με το νόμο περί διοικητικών διαδικασιών και τον τίτλο 49 του Κώδικα των Ηνωμένων Πολιτειών, άρθρο 46110, οποιοσδήποτε ζημιωθείς κατά αυτόν τον τρόπο δικαιούται να υποβάλει αίτηση δικαστικής επανεξέτασης οποιασδήποτε οριστικής ενέργειας από μέρους του DHS σχετικά με το θέμα αυτό ενώπιον αμερικανικού ομοσπονδιακού δικαστηρίου. Άρθρο 14 Εποπτεία 1. Η συμμόρφωση με τις διασφαλίσεις για την προστασία της ιδιωτικής ζωής στην παρούσα συμφωνία υπόκειται σε ανεξάρτητη επανεξέταση και εποπτεία των υπευθύνων για την προστασία της ιδιωτικής ζωής στα Υπουργεία («Department Privacy Officers»), όπως ο επικεφαλής υπεύθυνος για την προστασία της ιδιωτικής ζωής («Chief Privacy Officer») στο DHS, οι οποίοι: α) έχουν αποδεδειγμένο ιστορικό ανεξαρτησίας, β) ασκούν πραγματικές εξουσίες εποπτείας, διερεύνησης, παρέμβασης και επανεξέτασης και γ) έχουν την εξουσία να παραπέμπουν τις παραβιάσεις του δικαίου σχετικά με την παρούσα συμφωνία προς δίωξη ή ανάληψη πειθαρχικής δράσης, όπου ενδείκνυται. Οι υπεύθυνοι αυτοί διασφαλίζουν, ιδίως, ότι οι καταγγελίες που αφορούν τη μη συμμόρφωση με την παρούσα οδηγία παραλαμβάνονται και διερευνώνται καθώς και ότι εξασφαλίζεται σ’ αυτές κατάλληλη ανταπόκριση και ενδεχόμενη επανόρθωση. Αυτές οι καταγγελίες μπορούν να υποβληθούν από οποιοδήποτε φυσικό πρόσωπο, ανεξαρτήτως ιθαγένειας, χώρας καταγωγής ή τόπου διαμονής. 2. Επιπλέον, η εφαρμογή της παρούσας οδηγίας από τις Ηνωμένες Πολιτείες υπόκειται σε ανεξάρτητη επανεξέταση και εποπτεία από μία ή περισσότερες από τις ακόλουθες οντότητες: α) την Υπηρεσία του Γενικού Επιθεωρητή του DHS, β) την Υπηρεσία Λογοδοσίας της Κυβέρνησης όπως θεσπίστηκε από το Κογκρέσο και γ) το Κογκρέσο των ΗΠΑ. Αυτή η εποπτεία μπορεί να αντανακλάται στα πορίσματα και τις συστάσεις των δημοσίων εκθέσεων, των δημοσίων ακροάσεων και αναλύσεων. Κεφάλαιο III Πρακτικές λεπτομέρειεσ για τις Διαβιβάσεις Άρθρο 15 Μέθοδος διαβίβασης των φακέλων PNR 1. Για τους σκοπούς της παρούσας συμφωνίας, οι μεταφορείς υποχρεούνται να διαβιβάζουν τους φακέλους PNR στο DHS κάνοντας χρήση της μεθόδου «προώθησης», για να ανταποκριθούν στην ανάγκη ακρίβειας, επικαιρότητας και πληρότητας των φακέλων PNR. 2. Οι μεταφορείς υποχρεούνται να διαβιβάζουν τους φακέλους PNR στο DHS με ασφαλή ηλεκτρονικά μέσα σύμφωνα με τις τεχνικές απαιτήσεις του DHS. 3. Οι μεταφορείς υποχρεούνται να διαβιβάζουν τους φακέλους PNR στο DHS σύμφωνα με τις ανωτέρω παραγράφους 1 και 2 του παρόντος άρθρου, αρχικά 96 ώρες πριν από την προγραμματισμένη αναχώρηση της πτήσης και στη συνέχεια είτε σε πραγματικό χρόνο είτε για καθορισμένο αριθμό τακτικών και προγραμματισμένων διαβιβάσεων όπως διευκρινίζονται από το DHS. 4. Σε κάθε περίπτωση, τα μέρη συμφωνούν ότι όλοι οι μεταφορείς υποχρεούνται να αποκτούν την τεχνική ικανότητα χρήσης της μεθόδου «προώθησης», το αργότερο 24 μήνες από την έναρξη ισχύος της παρούσας συμφωνίας. 5. Το DHS δύναται, όπου είναι αναγκαίο, και κατά περίπτωση, να ζητά από ένα μεταφορέα την παροχή φακέλων PNR στο διάστημα μεταξύ των διαβιβάσεων ή μετά τις τακτικές διαβιβάσεις που αναφέρονται στην παράγραφο 3. Όταν οι μεταφορείς δεν δύνανται, για τεχνικούς λόγους, να ανταποκριθούν εγκαίρως σε αιτήματα βάσει του παρόντος άρθρου σύμφωνα με τα πρότυπα του DHS ή σε εξαιρετικές περιπτώσεις για να αντιμετωπιστεί συγκεκριμένη, επείγουσα και σοβαρή απειλή, το DHS δύναται να ζητά από τους μεταφορείς αυτούς την παροχή πρόσβασης με άλλο τρόπο. Άρθρο 16 Από κοινού χρήση στο εσωτερικό των ΗΠΑ 1. Το DHS δύναται να χρησιμοποιεί από κοινού τους φακέλους PNR μόνο μετά από προσεκτική αξιολόγηση των ακόλουθων διασφαλίσεων: α) αποκλειστικά σύμφωνα με το άρθρο 4, β) μόνο με εθνικές κυβερνητικές αρχές, όταν ενεργεί σύμφωνα με τις χρήσεις που τονίζονται στο άρθρο 4, γ) οι παραλήπτριες αρχές παρέχουν στους φακέλους PNR ισοδύναμες ή συγκρίσιμες διασφαλίσεις με αυτές που ορίζονται στην παρούσα συμφωνία, και δ) οι φάκελοι PNR χρησιμοποιούνται από κοινού μόνο για την υποστήριξη των υπό εξέταση ή διερεύνηση υποθέσεων και δυνάμει γραπτών συμφωνιών και του δικαίου των ΗΠΑ για την ανταλλαγή πληροφοριών μεταξύ εθνικών κυβερνητικών αρχών. 2. Κατά τη διαβίβαση αναλυτικών πληροφοριών που έχουν ληφθεί από τους φακέλους PNR βάσει της παρούσας συμφωνίας, τηρούνται οι διασφαλίσεις που ορίζονται στην παράγραφο 1 του παρόντος άρθρου. Άρθρο 17 Περαιτέρω διαβίβαση 1. Οι Ηνωμένες Πολιτείες δύνανται να διαβιβάσουν τους φακέλους PNR σε αρμόδιες κυβερνητικές αρχές τρίτων χωρών μόνο σύμφωνα με όρους που συνάδουν με την παρούσα συμφωνία και μόνο εάν βεβαιωθούν ότι η σκοπούμενη χρήση του παραλήπτη συνάδει με τους όρους αυτούς. 2. Εκτός από τις επείγουσες περιπτώσεις, οποιαδήποτε ανάλογη διαβίβαση δεδομένων πραγματοποιείται σύμφωνα με ρητές συμφωνίες που προβλέπουν διατάξεις για την προστασία των δεδομένων της ιδιωτικής ζωής αντίστοιχες με εκείνες που εφαρμόζονται στους φακέλους PNR από το DHS όπως ορίζονται στην παρούσα συμφωνία. 3. Οι φάκελοι PNR χρησιμοποιούνται από κοινού μόνο για την υποστήριξη των υπό εξέταση ή διερεύνηση υποθέσεων. 4. Σε περίπτωση που το DHS είναι ενήμερο για τη διαβίβαση των φακέλων PNR πολίτη ή κατοίκου κράτους μέλους της ΕΕ, με την πρώτη κατάλληλη ευκαιρία ενημερώνονται για το θέμα οι αρμόδιες αρχές του ενδιαφερόμενου κράτους μέλους. 5. Κατά τη διαβίβαση αναλυτικών πληροφοριών που έχουν ληφθεί από τους φακέλους PNR βάσει της παρούσας συμφωνίας, τηρούνται οι διασφαλίσεις που καθορίζονται στις παραγράφους 1 έως 4 του παρόντος άρθρου. Άρθρο 18 Αστυνομική συνεργασία, συνεργασία μεταξύ των αρχών επιβολής του νόμου και δικαστική συνεργασία 1. Σύμφωνα με τις ισχύουσες συμφωνίες περί επιβολής του νόμου ή άλλες συμφωνίες ανταλλαγής πληροφοριών ή ρυθμίσεις μεταξύ των Ηνωμένων Πολιτειών και οποιουδήποτε κράτους μέλους της ΕΕ ή της Ευρωπόλ και της Eurojust, το DHS παρέχει στις αρμόδιες αστυνομικές αρχές, άλλες ειδικευμένες αρχές επιβολής του νόμου ή στις δικαστικές αρχές των κρατών μελών και στην Ευρωπόλ και στην Eurojust, στο πλαίσιο των αντίστοιχων εντολών τους, το συντομότερο δυνατό, τις σχετικές και κατάλληλες αναλυτικές πληροφορίες που έχουν ληφθεί από τους φακέλους PNR στις υπό εξέταση ή διερεύνηση υποθέσεις για την πρόληψη, ανίχνευση, διερεύνηση ή δίωξη εντός της Ευρωπαϊκής Ένωσης διεθνικού εγκλήματος όπως περιγράφεται στο άρθρο 4 παράγραφος 1 στοιχείο β) ή συμπεριφοράς ή δραστηριοτήτων που συνδέονται με τρομοκρατικές αξιόποινες πράξεις. 2. Μία αστυνομική ή δικαστική αρχή κράτους μέλους της ΕΕ, ή η Eυρωπόλ ή η Eurojust, στο πλαίσιο των αντίστοιχων εντολών τους, δύνανται να ζητήσουν πρόσβαση στους φακέλους PNR ή σε αναλυτικές πληροφορίες που έχουν αποκτηθεί από τους φακέλους PNR και οι οποίες είναι απαραίτητες σε συγκεκριμένη υπόθεση για την πρόληψη, ανίχνευση, διερεύνηση ή δίωξη εντός της Ευρωπαϊκής Ένωσης τρομοκρατικής αξιόποινης πράξης ή διεθνικού εγκλήματος όπως περιγράφεται στο άρθρο 4 παράγραφος 1 στοιχείο β). Το DHS παρέχει αυτές τις πληροφορίες σύμφωνα με τις συμφωνίες και ρυθμίσεις που σημειώνονται στην παράγραφο 1 του παρόντος άρθρου. 3. Σύμφωνα με τις παραγράφους 1 και 2 του παρόντος άρθρου, το DHS ανταλλάσσει τους φακέλους PNR μόνο μετά από προσεκτική αξιολόγηση των ακόλουθων διασφαλίσεων: α) αποκλειστικά σύμφωνα με το άρθρο 4, β) μόνο όταν ενεργεί σύμφωνα με τις χρήσεις που τονίζονται στο άρθρο 4 και γ) οι παραλήπτριες αρχές παρέχουν στους φακέλους PNR ισοδύναμες ή συγκρίσιμες διασφαλίσεις με αυτές που ορίζονται στην παρούσα συμφωνία. 4. Κατά τη διαβίβαση αναλυτικών πληροφοριών που έχουν ληφθεί από τους φακέλους PNR βάσει της παρούσας συμφωνίας, τηρούνται οι διασφαλίσεις που καθορίζονται στις παραγράφους 1 έως 3 του παρόντος άρθρου. Κεφάλαιο IV. Εκτελεστικές και Τελικές Διατάξεις Άρθρο 19 Επάρκεια Για τους σκοπούς της παρούσας συμφωνίας και της εφαρμογής της, το DHS θεωρείται ότι παρέχει, υπό την έννοια της οικείας νομοθεσίας της ΕΕ περί προστασίας δεδομένων, επαρκές επίπεδο προστασίας για την επεξεργασία και χρήση των φακέλων PNR. Από αυτή την άποψη, οι μεταφορείς που έχουν παράσχει φακέλους PNR στο DHS σύμφωνα με την παρούσα συμφωνία θεωρείται ότι έχουν συμμορφωθεί με τις εφαρμοστέες νομικές υποχρεώσεις στην ΕΕ σχετικά με τη διαβίβαση των δεδομένων αυτών από την ΕΕ στις Ηνωμένες Πολιτείες. Άρθρο 20 Αμοιβαιότητα 1. Τα μέρη προωθούν ενεργά τη συνεργασία των μεταφορέων εντός των αντίστοιχων δικαιοδοσιών τους με οποιοδήποτε σύστημα για τους φακέλους PNR που λειτουργεί ή που μπορεί να θεσπιστεί στη δικαιοδοσία των άλλων μερών, σύμφωνα με την παρούσα συμφωνία. 2. Δεδομένου ότι η καθιέρωση συστήματος της ΕΕ για τους φακέλους PNR θα μπορούσε να επηρεάσει σημαντικά τις υποχρεώσεις των μερών βάσει της παρούσας συμφωνίας, εάν και όταν θεσπιστεί σύστημα της ΕΕ για τους φακέλους PNR, πραγματοποιούνται διαβουλεύσεις μεταξύ των μελών για να καθοριστεί κατά πόσον η παρούσα συμφωνία θα προσαρμοστεί αναλόγως για διασφαλιστεί η πλήρης αμοιβαιότητα. Στις διαβουλεύσεις αυτές θα εξεταστεί ιδίως κατά πόσον οποιοδήποτε μελλοντικό σύστημα της ΕΕ για τους φακέλους PNR θα εφαρμόζει λιγότερο αυστηρά πρότυπα προστασίας δεδομένων από αυτά που προβλέπονται στην παρούσα συμφωνία και κατά πόσον, επομένως, η παρούσα συμφωνία θα πρέπει να τροποποιηθεί. Άρθρο 21 Εφαρμογή και μη παρέκκλιση 1. Η παρούσα συμφωνία δεν δημιουργεί ούτε παρέχει, δυνάμει του δικαίου των Ηνωμένων Πολιτειών, δικαιώματα ή οφέλη σε οποιοδήποτε ιδιωτικό ή δημόσιο πρόσωπο ή οντότητα. Κάθε μέρος διασφαλίζει την ορθή εφαρμογή των διατάξεων της παρούσας συμφωνίας. 2. Καμία διάταξη της παρούσας συμφωνίας δεν παρεκκλίνει από τις υφιστάμενες υποχρεώσεις των Ηνωμένων Πολιτειών και των κρατών μελών, συμπεριλαμβανομένων της συμφωνίας μεταξύ της Ευρωπαϊκής Ένωσης και των Ηνωμένων Πολιτειών της Αμερικής, της 25ης Ιουνίου 2003, σχετικά με την αμοιβαία δικαστική συνδρομή και των σχετικών διμερών νομοθετικών πράξεων μεταξύ των Ηνωμένων Πολιτειών της Αμερικής και των κρατών μελών σχετικά με την αμοιβαία δικαστική συνδρομή. Άρθρο 22 Κοινοποίηση των τροποποιήσεων του εθνικού δικαίου Τα μέρη ενημερώνονται αμοιβαία σχετικά με κάθε θέσπιση νομοθεσίας που επηρεάζει σημαντικά την εφαρμογή της παρούσας συμφωνίας. Άρθρο 23 Επανεξέταση και αξιολόγηση 1. Τα μέρη επανεξετάζουν από κοινού την εφαρμογή της παρούσας συμφωνίας ένα έτος μετά την έναρξη ισχύος της και εν συνεχεία σε τακτά διαστήματα όπως συμφωνήθηκε από κοινού. Περαιτέρω, τα μέρη αξιολογούν από κοινού τη συμφωνία τέσσερα έτη μετά την έναρξη ισχύος της. 2. Τα μέρη καθορίζουν από κοινού και εκ των προτέρων τις πρακτικές λεπτομέρειες και τους όρους της από κοινού επανεξέτασης και γνωστοποιούν αμοιβαία τη σύνθεση των αντίστοιχων ομάδων τους. Για το σκοπό της από κοινού επανεξέτασης, η Ευρωπαϊκή Ένωση εκπροσωπείται από την Ευρωπαϊκή Επιτροπή ενώ οι Ηνωμένες Πολιτείες εκπροσωπούνται από το DHS. Οι ομάδες ενδέχεται να περιλαμβάνουν εμπειρογνώμονες σε θέματα προστασίας των δεδομένων και επιβολής του νόμου. Με την επιφύλαξη της ισχύουσας νομοθεσίας, οι συμμετέχοντες στην από κοινού επανεξέταση υποχρεούνται να έχουν τις δέουσες εγκρίσεις ελέγχου ασφαλείας και να τηρούν το απόρρητο των συζητήσεων. Για τους σκοπούς της από κοινού επανεξέτασης, το DHS διασφαλίζει πρόσβαση σε σχετικά έγγραφα τεκμηρίωσης, συστήματα και προσωπικό. 3. Μετά την από κοινού επανεξέταση, η Ευρωπαϊκή Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο της Ευρωπαϊκής Ένωσης. Εξάλλου, παρέχεται στις Ηνωμένες Πολιτείες η δυνατότητα να καταθέσουν γραπτά σχόλια τα οποία επισυνάπτονται στην έκθεση. Άρθρο 24 Επίλυση διαφορών και αναστολή της συμφωνίας 1. Κάθε διαφορά σχετικά με την εφαρμογή της παρούσας συμφωνίας και κάθε σχετικό με αυτή θέμα, οδηγεί σε διαβούλευση μεταξύ των μερών με στόχο την επίτευξη αμοιβαία συμφωνηθείσας λύσης, στο πλαίσιο της οποίας θα παρέχεται σε έκαστο των μερών η δυνατότητα συμμόρφωσης εντός εύλογου χρονικού διαστήματος. 2. Εφόσον οι διαβουλεύσεις δεν οδηγήσουν στην επίλυση της διαφοράς, έκαστο των μερών δύναται να αναστείλει την εφαρμογή της παρούσας συμφωνίας με γραπτή κοινοποίηση μέσω της διπλωματικής οδού, ενώ η αναστολή αυτή αρχίζει να ισχύει 90 ημέρες από την ημερομηνία της κοινοποίησής της, εκτός εάν τα συμβαλλόμενα μέρη συμφωνούν σε διαφορετική ημερομηνία. 3. Ανεξαρτήτως της ενδεχόμενης αναστολής της παρούσας συμφωνίας, όλοι οι φάκελοι PNR που λαμβάνονται από το DHS σύμφωνα με την παρούσα συμφωνία πριν από την αναστολή της, εξακολουθούν να υποβάλλονται σε επεξεργασία και να χρησιμοποιούνται σύμφωνα με τις διασφαλίσεις της παρούσας συμφωνίας. Άρθρο 25 Λύση της συμφωνίας 1. Κάθε συμβαλλόμενο μέρος μπορεί ανά πάσα στιγμή να θέσει τέλος στην παρούσα συμφωνία με γραπτή κοινοποίηση διά της διπλωματικής οδού. 2. Η λύση της συμφωνίας επέρχεται 120 ημέρες από την ημερομηνία της κοινοποίησης αυτής, εκτός εάν τα συμβαλλόμενα μέρη συμφωνούν σε διαφορετική ημερομηνία. 3. Πριν από την ενδεχόμενη λύση της παρούσας συμφωνίας, τα μέρη διαβουλεύονται με τρόπο που επιτρέπει επαρκές χρονικό διάστημα για την επίτευξη αμοιβαία συμφωνηθείσας λύσης. 4. Ανεξαρτήτως της λύσης της παρούσας συμφωνίας, όλοι οι φάκελοι PNR που λαμβάνονται από το DHS σύμφωνα με την παρούσα συμφωνία πριν από τη λύση της, εξακολουθούν να υποβάλλονται σε επεξεργασία και να χρησιμοποιούνται σύμφωνα με τις διασφαλίσεις της παρούσας συμφωνίας. Άρθρο 26 Διάρκεια 1. Με την επιφύλαξη του άρθρου 25, η παρούσα συμφωνία παραμένει σε ισχύ για περίοδο επτά ετών από την ημερομηνία έναρξης της ισχύος της. 2. Μετά τη λήξη της περιόδου που προβλέπεται στην παράγραφο 1 του παρόντος άρθρου, καθώς και κάθε επακόλουθης περιόδου ανανέωσης δυνάμει της παρούσας παραγράφου, η συμφωνία ανανεώνεται για επακόλουθη περίοδο επτά ετών εκτός εάν ένα εκ των μερών γνωστοποιήσει στο άλλο εγγράφως διά της διπλωματικής οδού, τουλάχιστον δώδεκα μήνες νωρίτερα, την πρόθεσή του να μην ανανεώσει τη συμφωνία. 3. Ανεξαρτήτως της λήξης της παρούσας συμφωνίας, όλοι οι φάκελοι PNR που λαμβάνονται από το DHS σύμφωνα με τους όρους της παρούσας συμφωνίας, εξακολουθούν να υποβάλλονται σε επεξεργασία και να χρησιμοποιούνται σύμφωνα με τις διασφαλίσεις της παρούσας συμφωνίας. Παρόμοια, όλοι οι φάκελοι PNR που λαμβάνονται από το DHS σύμφωνα με τους όρους της συμφωνίας μεταξύ της Ευρωπαϊκής Ένωσης και των Ηνωμένων Πολιτειών της Αμερικής για την επεξεργασία και τη διαβίβαση δεδομένων από τους φακέλους των επιβατών (PNR) από τους αερομεταφορείς στο Υπουργείο Εσωτερικής Ασφάλειας των Ηνωμένων Πολιτειών της Αμερικής (DHS), που υπεγράφη στις Βρυξέλλες και στην Ουάσινγκτον στις 23 και 26 Ιουλίου 2007 θα συνεχίσουν να εξετάζονται και να χρησιμοποιούνται σύμφωνα με τις διασφαλίσεις που προβλέπονται από την εν λόγω συμφωνία. Άρθρο 27 Τελικές διατάξεις 1. Η παρούσα συμφωνία αρχίζει να ισχύει την πρώτη ημέρα του μήνα που έπεται της ημερομηνίας κατά την οποία τα μέρη ανταλλάσσουν κοινοποιήσεις στις οποίες δηλώνουν ότι έχουν ολοκληρώσει τις σχετικές εσωτερικές τους διαδικασίες. 2. Η παρούσα συμφωνία, από την ημερομηνία έναρξης ισχύος της, αντικαθιστά τη συμφωνία της 23ης και 26ης Ιουλίου 2007. 3. Η παρούσα συμφωνία θα εφαρμοστεί στο έδαφος της Δανίας, του Ηνωμένου Βασιλείου ή της Ιρλανδίας, μόνο εφόσον η Ευρωπαϊκή Επιτροπή κοινοποιήσει γραπτώς στις Ηνωμένες Πολιτείες ότι η Δανία, το Ηνωμένο Βασίλειο ή η Ιρλανδία αποφάσισαν να δεσμευθούν από την παρούσα συμφωνία. 4. Εάν η Ευρωπαϊκή Επιτροπή κοινοποιήσει στις Ηνωμένες Πολιτείες πριν από την έναρξη ισχύος της παρούσας συμφωνίας το γεγονός ότι αυτή θα εφαρμόζεται στο έδαφος της Δανίας, του Ηνωμένου Βασιλείου ή της Ιρλανδίας, η συμφωνία εφαρμόζεται στο έδαφος του εν λόγω κράτους από την ίδια ημέρα με τα άλλα κράτη μέλη της ΕΕ που δεσμεύονται από την παρούσα συμφωνία. 5. Εάν η Ευρωπαϊκή Επιτροπή κοινοποιήσει στις Ηνωμένες Πολιτείες μετά από την έναρξη ισχύος της παρούσας συμφωνίας το γεγονός ότι αυτή εφαρμόζεται στο έδαφος της Δανίας, του Ηνωμένου Βασιλείου ή της Ιρλανδίας, η συμφωνία εφαρμόζεται στο έδαφος του εν λόγω κράτους από την πρώτη ημέρα που έπεται της παραλαβής της κοινοποίησης από τις Ηνωμένες Πολιτείες . …,στις…2011, σε δύο πρωτότυπα. Σύμφωνα με το δίκαιο της ΕΕ, η παρούσα συμφωνία συντάσσεται επίσης στη βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα. ΠΑΡΑΡΤΗΜΑ Είδη δεδομένων PNR 1. Κωδικός εύρεσης PNR 2. Ημερομηνία κράτησης/ έκδοσης εισιτηρίου 3. Ημερομηνία/ημερομηνίες σκοπούμενου ταξιδιού 4. Όνομα/ονόματα 5. Διαθέσιμες πληροφορίες για συχνό ταξιδιώτη και σχετικά οφέλη (δηλαδή δωρεάν εισιτήρια, καλύτερη θέση, κ.λπ.) 6. Άλλα ονόματα στον φάκελο PNR, συμπεριλαμβανομένου του αριθμού ταξιδιωτών που περιλαμβάνονται στον φάκελο PNR 7. Κάθε διαθέσιμη πληροφορία για σύνδεσμο επαφής (συμπεριλαμβανομένων πληροφοριών για τον εντολέα) 8. Κάθε διαθέσιμη πληροφορία πληρωμών και διακανονισμών (δεν συμπεριλαμβάνονται άλλες λεπτομέρειες της συναλλαγής σχετικά με πιστωτική κάρτα ή λογαριασμό και που δεν συνδέονται με την ταξιδιωτική συναλλαγή) 9. Ταξιδιωτικό δρομολόγιο σχετικά με συγκεκριμένο φάκελο PNR 10. Ταξιδιωτικό πρακτορείο/ταξιδιωτικός πράκτορας 11. Πληροφορίες για κοινό κωδικό 12. Διαχωρισμένα/κατανεμημένα δεδομένα 13. Ταξιδιωτικό καθεστώς επιβάτη (συμπεριλαμβάνονται οι επιβεβαιώσεις κράτησης και το καθεστώς ελέγχου) 14. Πληροφορίες για την έκδοση εισιτηρίων, συμπεριλαμβανομένου του αριθμού εισιτηρίου, των εισιτηρίων απλής μετάβασης και της αυτοματοποιημένης τιμής εισιτηρίου 15. Όλες οι πληροφορίες σχετικά με τις αποσκευές 16. Πληροφορίες για τη θέση επιβατών, συμπεριλαμβανομένου του αριθμού θέσης 17. Γενικές παρατηρήσεις, συμπεριλαμβανομένων πληροφοριών OSI, SSI και SSR 18. Όλες οι πληροφορίες που συλλέγονται από το σύστημα εκ των προτέρων πληροφοριών για τους επιβάτες (APIS) 19. Όλες οι αλλαγές στο ιστορικό του φακέλου PNR που αριθμούνται στους αριθμούς 1 έως 18 ΠΑΡΑΡΤΗΜΑ II Δήλωση της Ευρωπαϊκής Ένωσης σχετικά με τη συμφωνία για τη χρήση και τη διαβίβαση των φακέλων επιβατών (φάκελοι PNR) προς το Υπουργείο Εσωτερικής Ασφάλειας των Ηνωμένων Πολιτειών («η συμφωνία») σε σχέση με τις υποχρεώσεις της δυνάμει των άρθρων 17 και 23 της συμφωνίας. 1. Στο πλαίσιο του κοινού μηχανισμού επανεξέτασης και αξιολόγησης που προβλέπεται στο άρθρο 23 της συμφωνίας, και με την επιφύλαξη άλλων ζητημάτων που ενδεχομένως τεθούν μέσω αυτού του μηχανισμού, η Ευρωπαϊκή Ένωση θα ζητήσει κατά περίπτωση πληροφορίες από τις Ηνωμένες Πολιτείες σχετικά με την ανταλλαγή πληροφοριών, όσον αφορά τις διαβιβάσεις δεδομένων PNR πολιτών και κατοίκων της Ευρωπαϊκής Ένωσης στις αρχές τρίτων χωρών, όπως ορίζεται στο άρθρο 17 της συμφωνίας. 2. Στο πλαίσιο του μηχανισμού διαβούλευσης και επανεξέτασης που προβλέπεται στο άρθρο 23 της συμφωνίας, η Ευρωπαϊκή Ένωση θα ζητήσει από τις Ηνωμένες Πολιτείες όλες τις δέουσες πληροφορίες σχετικά με την εφαρμογή των όρων που διέπουν αυτές τις διαβιβάσεις, σύμφωνα με τις διατάξεις του άρθρου 17. 3. Η Ευρωπαϊκή Ένωση, το πλαίσιο του μηχανισμού διαβούλευσης και επανεξέτασης που προβλέπεται στο άρθρο 23 της συμφωνίας, θα προσδώσει ιδιαίτερη προσοχή στην τήρηση όλων των διασφαλίσεων για την εφαρμογή των διατάξεων του άρθρου 17 παράγραφος 2, ούτως ώστε να κατοχυρώνεται ότι οι τρίτες χώρες που παραλαμβάνουν τέτοια δεδομένα έχουν συμφωνήσει να χορηγούν σε αυτά συγκρίσιμη προστασία, από την άποψη της προστασίας της ιδιωτικής ζωής, με αυτήν που χορηγείται στους φακέλους PNR από το DHS δυνάμει της συμφωνίας. [1] ΕΕ L 204/16 της 4.8.2007, σ.16. [2] P7_TA-(2010)0144, 5.5.2010. [3] COM(2010)492.